奉送周元翁鎖吉州司法廳赴禮部試
作者：黄庭堅
朝代：宋

paragraphs: 江南江北木葉黄，五湖歸雁天雨霜。
繫船湓城秣高馬，客丁結束女縫裳。
貢書登名徹未央，不比長卿薄游梁。
南山霧豹出文章，去取公卿易驅羊。
與君初無一日雅，傾蓋許子如班揚。
囚拘官曹少相見，忽忽歲晚稼滌場。
一盃僚友喜多在，謝守不見空澄江。
澄江如練明橘柚，萬峰相倚摩青蒼。
暮堂醺醺客被酒，艷歌聒醉燭生光。
椎鼓發船星斗白，明日各在天一方。
寒鴉滿枝二橋宅，樽前顧曲憶周郎。
鱸魚斫膾蔗爲漿，恨君不留誰與嘗。
殿前春風君射策，漢庭諸公必動色。
故人若問黄初平，將作金華牧羊客。